陪趙傳道都護飲擬峴臺詩
作者：李彭
朝代：宋

paragraphs: 平生羊荆州，雅意垂不朽。
登臨發浩歎，望秋怯蒲柳。
誰知如湛者，自可弊宇宙。
鄒郎不領略，甘言發諛口。
奈何千載餘，卜築擬峴首。
我來勝氣生，排霄峙山斗。
何暇知許事，谿山攬明秀。
都護賢王孫，爲具掃愁箒。
晴嵐變晚靄，霞綺粲高牖。
如開摩詰畫，妙處落杯酒。
長嘯徙倚餘，孤鴻沒南岫。